北邙行
作者：釋法泉
朝代：宋

paragraphs: 前山後山高峨峨，喪車轔轔日日過。
哀歌幽怨港巖谷，聞者潛悲薤露歌。
哀歌一聲千載別，孝子順孫徒泣血。
世間何物得堅牢，大海須彌竟磨滅。
人生還如露易晞，從來有會終別離。
苦樂哀感不暫輟，況復百年驚夢馳。
去人悠悠不復至，今人不會古人意。
栽松起石駐墓門，欲爲死者長年計。
魂魄悠揚形化土，五趣茫茫井輪度。
今人還葬古人墳，今墳古墳無定主。
洛陽城裏千萬人，終爲北邙山下塵。
沈迷不記歸時路，爲君孤坐長悲辛。
昔日送人哭長道，今爲孤墳臥芳草。
妖狐穿穴藏子孫，耕夫撥骨尋珠寶。
老木蕭蕭生野風，東西壞塚連晴空。
寒食已過誰享祀，塚畔餘花寂寞紅。
日月相催若流矢，富貴賢愚盡如此。
安得同遊常樂鄉，縱經劫火無生死。